ג'ייסון סטיית'האם

ג'ייסון סטיית'האם (באנגלית: Jason Statham; נולד ב-26 ביולי 1967) הוא שחקן קולנוע, מפיק סרטים ובעברו דוגמן וצוללן אנגלי. הוא ידוע בעיקר בשל סרטי המותחן-פעולה שלו וגילום דמויות קשוחות, חסרות תקנה ונוכלים. לכל אורך הקריירה שלו, סטיית'האם מבצע את הפעלולים והקרבות בסרטיו בעצמו. נולד בדרבישייר, אנגליה. התאמן באמנויות לחימה שונות בילדותו תוך כדי עבודה בדוכני שוק מקומיים. צוללן וכדורגלן מושבע; נבחר להשתתף במשחקי חבר העמים הבריטי ב-1990 כחלק מנבחרת הצלילה הלאומית של אנגליה. זמן קצר לאחר מכן הוצע לו לדגמן ל־French Connetion, טומי הילפיגר, לוי שטראוס ושות' בקמפיינים שונים. ג'ייסון עבד בעברו בעבודה בדוכני השוק שנתנה השראה לליהוק שלו בסרטי הפשע של גאי ריצ'י - "לוק, סטוק ושני קנים מעשנים" (1998) ו"סנאץ'" (2000). ההצלחה המסחרית של הסרטים הובילה אותו לככב כפרנק מרטין בטרילוגיית המשלח (2002–2008). לאחר ששיחק בסרטי מותחן ופעולה כגון "הג'וב האיטלקי (2003)", "קראנק" (2006), "הג'וב הבריטי" (2008), "מרגלת" (2015) ו"המכונאי 2: התחייה" (2016) ביסס את עצמו כשחקן מוביל בהוליווד. הוא מצא הצלחה מסחרית נוספת בסדרת הסרטים בלתי נשכחים ובסדרת מהיר ועצבני, בה הוא מופיע במספר סרטים ובספין אוף משנת 2019 "הובס ושואו". הקריירה שלו כשחקן ומפיק תמיד קיבלה ביקורות עקב חוסר עומק וגיוון בסרטיו, אך קיבל שבחים עקב הובלת תעשיית סרטי הפעולה של שנות ה-2000. לפי דוח של BBC, קריירת המשחק שלו מ-2002 עד 2017 הניבה על פי הערכות 1.5 מיליארד דולר אמריקאי ממכירת כרטיסים מה שהופך אותו לשחקן מוביל בתעשייה, העונה להגדרה "Bankable Star" (אנ'); כלומר - עצם הופעתו בסרט גורמת להצלחה אוטומטית מבחינת הכנסות. סטיית'האם נולד במחוז דרבישייר שבדרום מזרח לונדון, בנם השני של זמר ורקדנית. הוא עבר לגרייט ירמות, במחוז נורפוק, שבאנגליה. הוא בחר שלא לפצוח בקריירת שירה כאביו, אלא ללמוד אמנויות לחימה משולבות. הוא גדל יחד עם הכדורגלן ויני ג'ונס - (מי שלימים ישחק עמו על המסך). ג'ונס הכיר לו את עולם הכדורגל וסטיית'האם שיחק בקבוצת הכדורגל בבית ספרו משנת 1978 עד 1983. אך אהבתו האמיתית הייתה קפיצה למים - הוא התאמן באופן יומי על טכניקות קפיצה והיה חבר בנבחרת הקפיצה למים של בריטניה במשך 12 שנה. בשנת 1992 הוא סיים במקום ה-12 באליפות העולם לקפיצה למים. בנוסף למד גם וו-שו, קראטה וקיקבוקס, לימודים שבאים לידי ביטוי גם בסרטים בהם הוא משחק. סטיית'האם פתח בקריירת דוגמנות לאחר שאותר על ידי חברת הסוכנויות "Sports Promotions" לדגמן לבגדי ספורט. בהמשך החל לדגמן עבור חברת ההלבשה הצרפתית French Connetion (אנ'). אך למרות זאת, הוכרח בהמשך על ידי אביו ללכת בעקבותיו כסוחר רחוב ולמכור "בשמים ותכשיטים מזויפים בפינות רחוב" לטענת סטיית'האם. הוא הופיע במספר בסרטוני מוזיקה, בהם הקליפים לשירים "Comin' On Strong" של להקת The Shamen (אנ') ב-1993, "Run To The Sun" על ידי אירייז'ר ב-1994, "Dream a Little Dream of Me" של The Beautiful South (אנ') ב-1995 ו-"To The Sea" של Yello (אנ') ב-1997. קריירת המשחק של סטיית'האם החלה כאשר דגמן עבור French Connection. במהלך תקופה זו גילה אותו הבמאי הבריטי גאי ריצ'י. ריצ'י עבד באותו זמן על סרטו "לוק, סטוק ושני קנים מעשנים" והיה צריך למלא תפקיד של אמן הונאה מהרחוב. לאחר שלמד על עברו של ג'ייסון, שתאם בדיוק, ריצ'י ליהק אותו לדמות "בייקון" בסרט שזכה להצלחה גדולה וסלל לג'ייסון את דרכו הקולנועית. שולם לו עבור השתתפותו בסרט כ-5,000 ליש"ט. בשנת 2000 השתתף ג'ייסון בסרט "סנאץ'", סרט נוסף של ריצ'י, לצד שחקנים נודעים כגון בראד פיט, דניס פרינה ובניסיו דל טורו. הסרט גרף מעל 80 מיליון דולר בקופות. בשביל השתתפותו בסנאץ', שולם לו 15,000 ליש"ט; כמעט פי 3 מהסרט הראשון שלו. ג'ייסון הצליח להיכנס לתעשיית הסרטים בהוליווד ולהופיע בשני סרטי מדע בדיוני ופעולה נוספים ב-2001: "רוחות מארס" ו"האחד". בהמשך הוצעו לסטיית'האם תפקידים רבים ובשנת 2002 נבחר לגלם את התפקיד הראשי בסרט האקשן "המשלח", בתור פרנק מרטין, שבו היה אחראי לפעלולים של עצמו ומיעט להשתמש בפעלולן (החלטה שליוותה אותו גם בהמשך הקריירה הקולנועית). הוא התאמן בוינג צ'אן קונג פו, קראטה, וקיקבוקס עבור התפקיד. הסרט הוליד שני סרטי המשך - "המשלח 2" (2005) ו"המשלח 3" (2008). הוא הופיע גם בתפקידי משנה בסרט "משחק מכור" (2001), "הג'וב האיטלקי (2003)" (שבו שיחק בתור "רוב החתיך") ובסרט "סלולר" (2004) שבו שיחק בתפקיד הנבל הראשי. בשנת 2005 שיחק בסרט נוסף של הבמאי גאי ריצ'י "אקדח" - שהיה כישלון מוחלט, בביקורות וגם בהכנסות. בנוסף שיחק ב-2005 תפקיד עיקרי בסרט "לונדון" וב"תאוריית הכאוס". שנה לאחר מכן שיחק בתפקיד הראשי בסרט "קראנק" (2006). בשנת 2007 שיחק בתפקיד ראשי בסרט "מחסל פראי" לצד ג'ט לי. בשנת 2008 שיחק בסרט מותחן הפשע הבריטי - "הג'וב הבריטי" ו"מרוץ המוות" - רימייק של הסרט "מרוץ המוות 2000" משנת 1975. מבקר הסרטים האמריקאי אמרנוד וויט (אנ') בירך את "עלייתו" של ג'ייסון בתעשייה וטען שהוא כבש את תואר שחקן הפעולה הטוב ביותר. מאוחר יותר ב-2008 שיבח וויט' את סרטו "המשלח 3" וטען כי זה דוגמה מצוינת לפופ ארט. ב-2009 הוא חזר לתפקידו של צ'ב צליוס בסרט ההמשך "קראנק: מתח גבוה". בשנת 2010 סטיית'האם שיחק לצד סילבסטר סטאלון, ג'ט לי וכוכבי אקשן אחרים בסרט "בלתי נשכחים", בו הוא מגלם את לי כריסמס, יוצא יחידת ה-SAS הבריטית ומומחה בסכינים. בנוסף באותה שנה שיחק בתפקיד משני בסרט "13". בשנת 2011 כיכב סטיית'האם בתור ארתור בישופ, הדמות הראשית ברימייק של הסרט של צ'ארלס ברונסון "המכונאי". העיתון הבריטי The Daily Telegraph הכתיר את ג'ייסון כ"היצוא הטוב ביותר של אנגליה לסרטי אקשן לעד, איש עסקים אכזרי עם נשמה של ג'נטלמן". כתגובה לסרט. בפברואר 2011 תרם סטיית'האם את קולו לסרט "נומיאו ויוליה". הוא חזר לקולנוע הבריטי בדרמה המשטרתית "בליץ'" בתפקיד הראשי; שקיבל ביקורות מעורבות. לאחר מכן לוהק לתפקיד הראשי בסרט "יחידה עילית". הסרט מבוסס על מקרים אמיתיים, מתוך הרומן של ראנולף פינז, "אנשי הנוצה". סטיית'האם גילם בסרט מתנקש שחוזר מפרישה בשביל להציל חבר ותיק, שמשוחק על ידי רוברט דה נירו; הסרט לא הצליח להניב רווחים, ונקטל בביקורות. באוגוסט 2011 התחיל לצלם את סרטו "פארקר" שיצא בינואר 2013, בו הוא משחק פושע אנטי-גיבור ששוחק על ידי מל גיבסון בעבר בסרט "נקמה" (1999) ולי מרווין ("פגיעה בול" (1967)). דיווח של BBC משנת 2012 העריך כי קריירת המשחק שלו בעשר השנים האחרונות (2002–2012) הכניסה מעל מיליארד דולר בקופות, שבעצם הופכת אותו לאחד השחקנים הכי מובילים בתעשייה עם יכולת להבטיח הצלחה לכל סרט שיישחק בו בקופות רק על ידי הופעה בו. הוא חזר לתפקידו של לי כריסמס בשנת 2012 לסרט "בלתי נשכחים 2" ובאותה שנה יצא לאקרנים הסרט "קוד שמור" בכיכובו. בשנת 2013 היה לו תפקיד אורח בסצנת הסיום של "מהיר ועצבני 6", בתור האח של הנבל, אוון שאו. הוא חזר לתפקיד, הפעם ב"מהיר ועצבני 7" (שיצא באפריל 2015) בתור הנבל הראשי. בנוסף בשנת 2013 שיחק בשני סרטי מותחן בתור הדמות הראשית, הראשון "בחזית" (אנ') לצד ג'יימס פרנקו, והשני "הגאולה" (אנ'). ג'ייסון הופיע בתפקיד אורח בקליפ של השיר "Summer" (אנ') של קלווין האריס בתור אחד המתחרים במירוץ המכוניות. ב-2014 חזר לתפקיד של לי כריסמס ב"בלתי נשכחים 3"; אף על פי שנקטל בביקורות, הסרט הכניס כ-215 מיליון דולר לעומת תקציב של 90 מיליון. בשנת 2015, הופיע בשני סרטים בלבד בנוסף ל"מהיר ועצבני 7" - הראשון שיצא לאקרנים בינואר, "קלף חזק" - שנחשב לכישלון, בכך שהוא לא הצליח אפילו לסגור את הוצאות ההפקה של הסרט, השני, "מרגלת", שגרף 235 מיליון דולר בקופות לעומת תקציב של 65 מיליון דולר. לג'ייסון הוצע חוזה של שלושה סרטי "המשלח" חדשים בסוף 2015, אבל דחה אותו מכיוון שלא ניתן לו התסריט לפני החתימה והשכר היה נמוך. לפי מאמר של הגארדין הבריטי, ג'ייסון הביע רצון לשחק את ג'יימס בונד ב"ספקטר"; הכותב של הסרט, סטיב רוס, אמר כי "אין ספק שג'ייסון יכול ללכת את ההליכה ולדבר את הדיבור". לאחר הריאיון עם רוס, היו מספר קריאות מאתרי ביקורות ומהציבור לתת לו לשחק את ג'יימס בונד בסרט עתידי. עם הגעת שנות ה-20 ובעשור השלישי לקריירה שלו, הצליח ג'ייסון לבסס את עצמו כשחקן מוביל בהוליווד. ב-2016 שב לגלם את דמותו של ארתור בישופ ב"המכונאי 2: תחייה" לצד ג'סיקה אלבה. הסרט נחשב להצלחה וגרף 125.7 מיליון דולר לפי מגזין פורבס. הסרט היה ה"שביעי הכי רווחי" בקריירה של ג'ייסון וההצלחה המסחרית הכי גדולה עבורו כסרט עצמאי. בפברואר 2017, כיכב לצידה של גל גדות בפרסומת הסופר בול באורך של כחצי דקה, עבור חברת Wix.com הישראלית. דווח כי הפרסומת נצפתה על ידי כ-22 מיליון איש בשידור. באפריל של אותה שנה יצא לאקרנים "מהיר ועצבני 8" והיה להצלחה מסחרית שגרף למעלה ממיליארד וחצי דולר ברחבי העולם; הסרט היה לשלישי המכניס ביותר ב-2017 ול11 המכניס ביותר בכול הזמנים (לאותה תקופה) (אנ'). הביקורות היו מעורבות, אך ג'ייסון זכה לשבחים על תפקודו בסרט והכימיה עם שאר השחקנים; זה גרם להולדת הספין אוף "הובס ושואו" משנת 2019 לצידו של דוויין "דה רוק" ג'ונסון כשחקן מרכזי. הסרט נחשב להצלחה בביקורות וגרס 760 מיליון דולר בקופות ששם אותו במקום ה-11 כסרט המכניס ביותר באותה שנה. בשנת 2018 כיכב בסרט המדע בדיוני "אימה במצולות", בתור הצוללן ג'ונאס טיילור. בשביל להתכונן לסרט ג'ייסון שחה עם כרישים שוריים בפיג'י. הסרט גרף 528.8 מיליון דולר בקופות והפך לסרט השיתופי אמריקאי-סיני המוצלח ביותר בכל הזמנים. הוא יחזור לדמות 5 שנים לאחר מכן בסרט ההמשך אימה במצולות: התהום, אשר יהיה להצלחה מבחינת הכנסה אך לכישלון חריג מבחינה ביקורתית. ב-2021, מעבר לתפקיד של הופעת אורח בסצנת הסיום של מהיר ועצבני 9, יחזור לשחק בתפקיד ראשי במותחן הפעולה העצמאי (אנ') "שומר טינה" בבימויו של גאי ריצ'י; הסרט נחשב להצלחה וזכה לביקורות חיוביות. כבעשור המוביל לכך בקריירה שלו וכסימן לבאות, ימשיך בשנים הבאות לככב בסרטים עצמאיים, ביניהם מבצע פורצ'ן: תרגיל מלחמה (2023), אשר צילומיו נערכו בין היתר בקטאר ובטורקיה ו-"הכוורן" (2024) שיהיה להצלחה מסחרית. לצד הופעתו ב-2023 ב"מהיר ועצבני 10", חזר לגלם את דמותו בסרט הרביעי בסדרת בלתי נשכחים אך הפעם ככוכב ראשי עקב חילוקי דעות של סילבסטר סטאלון עם ההפקה אשר היה דמות המפתח בסדרה. העיתון הבריטי הטיימס כתב בתחילת חודש ינואר 2024 שהוא "השחקן הגדול ביותר של אנגליה בכול הזמנים"; והשווה: "אף אחד לא הולך לסרטי מארוול כי הם אוהבים את השחקנים, הם הולכים כי הם כבר מעריצים של הקומיקס, לעומת זאת, מעריצי סטיית'האם הולכים לראות אותו בגללו; הוא בליגה משל עצמו.". תחקיר עיתונאי שבוצע על ידי "הגרדיאן הבריטי" ציין את תרומתו לתעשייה וכינה אותו "נישה קולנועית". באותו תחקיר נכתב: "אתה יודע מה אתה מקבל עם ג'ייסון סטיית'האם, הוא ירביץ לאנשים, הוא ירסק מכוניות והוא יעשה מבטא אמריקאי לא משכנע". ההשפעה של ג'ייסון על תעשיית סרטי המותחן-פעולה נראתה כהחלפה מכוכבים כמו ארנולד שוורצנגר, סילבסטר סטאלון וז'אן-קלוד ואן דאם שהיו להיט בעיקר בשנות ה-80. ג'ייסון בעצמו לקח ולוקח השראה לסרטיו מסילבסטר סטלון, ברוס לי, פול ניומן, סטיב מקווין וקלינט איסטווד. בסדרת הקומיקס "Ultimate Spider-Man" (אנ'); הדמות של הנבל נשר עוצבה בהשראה להדמות לג'ייסון לפי הוראות הכותב בריאן מייקל בנדיס. ביולי 2019 פרסם סרטון שבו הוא מצליח בעזרת בעיטה בלבד לפתוח פקק של בקבוק קטן. הסרטון הפך ויראלי ואף זכה למספר חיקויים של 'האתגר' במסגרת הבחירות לכנסת ה-22 על ידי אהוד ברק ויאיר לפיד. סטיית'האם היה בזוגיות עם הדוגמנית והשחקנית האנגלייה קלי ברוק במשך 7 שנים, ולאחר מכן עם סופי מונק (אנ'), שחקנית וזמרת אוסטרלית למשך קצת יותר משנה. מספטמבר 2006 עד תחילת 2010 היה בזוגיות עם דוגמנית ישראלית-אמריקאית בשם אלכס זוסמן. מאז אפריל 2010 הוא בזוגיות עם הדוגמנית הבריטית ממוצא יהודי רוזי הנטינגטון-וייטלי. הם חשפו כי התארסו ב-10 בינואר 2016. ב-24 ביוני 2017 נולד בנם ובשנת 2022 נולדה בתם. מתגורר בבוורלי הילס, קליפורניה. הוא מעביר את הזמן הפנוי שלו בגלישת אופנוע ים, טיפוס סלעים וגלישת רוח. כאשר עבד בסט בווארנה, בולגריה, עבור "בלתי נשכחים 3", נפל סטיית'האם יחד עם משאית לתוך הים השחור עקב כשל בבלמים. כשהתראיין עבור המגזין ואניטי פייר טען כי יש לתת לפעלולנים את הקטגוריה שלהם באוסקר. ג'ייסון טען ש"מדלגים עליהם" ו"אף אחד לא נותן להם שום קרדיט". ג'ייסון סטיית'האם, ברשת החברתית פייסבוק ג'ייסון סטיית'האם, ברשת החברתית אינסטגרם ג'ייסון סטיית'האם, במסד הנתונים הקולנועיים IMDb (באנגלית) ג'ייסון סטיית'האם, באתר AllMovie (באנגלית) ג'ייסון סטיית'האם, באתר Rotten Tomatoes (באנגלית) ג'ייסון סטיית'האם, באתר Box Office Mojo (באנגלית) ג'ייסון סטיית'האם, באתר Metacritic (באנגלית) ג'ייסון סטיית'האם, במסד הנתונים הקולנועיים KinoPoisk (ברוסית) ג'ייסון סטיית'האם, באתר MusicBrainz (באנגלית) ג'ייסון סטיית'האם, באתר Discogs (באנגלית) אמיר בוגן, ג'ייסון סטיית'האם: "אני יכול לתת אגרוף במציאות, אבל לא כדאי", באתר ynet, 25 באוגוסט 2016 "Jason Statham: Billion dollar man". BBC News (באנגלית בריטית). 2012-05-01. נבדק ב-2024-08-10. An interview with Jason Statham at IGN.com BBC - Films - interview - Jason Statham, www.bbc.co.uk Jason Statham, for Your Amusement, Esquire, ‏2015-05-26 (באנגלית אמריקאית) AskMen Editors, Everything You Need To Know About Jason Statham, AskMen (באנגלית אמריקאית) BBC - Films - interview - Jason Statham, www.bbc.co.uk Erin Johnson, What Fighting Style Does Jason Statham Use In His Movies? Martial Arts Background Explained, ScreenRant, ‏2024-05-13 (באנגלית) Tim Robey, ‏The Mechanic, review, The Telegraph, 28 January 2011 Killer Elite, Box Office Mojo Dargis, Manohla (2011-09-22). "Special Ops Agent, Lured Back From Retirement". The New York Times (באנגלית אמריקאית). ISSN 0362-4331. נבדק ב-2024-08-10. The Expendables 3, Box Office Mojo Wild Card, Box Office Mojo Rose, Steve (2015-06-01). "Jason Statham: 'Do I want to be the next James Bond? Absolutely'". The Guardian (באנגלית בריטית). ISSN 0261-3077. נבדק ב-2024-08-10. Abid Rahman, Jason Statham Would Love to Play James Bond, Says His 007 Would Be “Very, Very Different”, The Hollywood Reporter, ‏2015-06-01 (באנגלית אמריקאית) Eliana Dockterman, Jason Statham Wants to Play James Bond, TIME, ‏2015-06-02 (באנגלית) Mechanic: Resurrection, Box Office Mojo Scott Mendelson, Box Office: 'Mechanic: Resurrection' Becomes Jason Statham's Biggest Solo Hit, Forbes (באנגלית) Jason Statham and Gal Gadot launch Wix.com's Super Bowl LI campaign, USA TODAY Ad Meter, ‏2017-01-18 (באנגלית אמריקאית) Gal Gadot, Jason Statham, Wix kick butt in Super Bowl ad race, CNET (באנגלית) Top 2017 Movies at the Worldwide Box Office, The Numbers All Time Worldwide Box Office Grosses, web.archive.org, ‏2017-12-11 Kyle Buchanan, Jason Statham on Furious 7 and the Real Reason He’s Not in the New Transporter Movie, Vulture, ‏2015-04-02 (באנגלית) #JusticeForHan: Does 'Fate of the Furious' twist betray the 'Fast and Furious' family?, Los Angeles Times, ‏2017-04-20 (באנגלית אמריקאית) Top 2019 Movies at the Worldwide Box Office, The Numbers Charles Thorp, Jason Statham Talks Diving With Sharks to Prepare for 'The Meg', Men's Journal, ‏2018-08-14 (באנגלית) 'The Meg' Producers on Keys to U.S.-China Co-Production Success: "It Had to Be Culturally Sound", The Hollywood Reporter (באנגלית) Meg 2: The Trench (2023) - Financial Information, The Numbers Meg 2: The Trench is 'plain awful', www.bbc.com (באנגלית בריטית) Brian Tallerico, Meg 2: The Trench movie review (2023) | Roger Ebert, https://www.rogerebert.com/ (באנגלית) Operation Fortune: Ruse de guerre Locations, www.latlong.net (באנגלית) The Beekeeper (2024) - Financial Information, The Numbers Cooper Hood, The Beekeeper's $140 Million Success Means Jason Statham Has Now Replaced His 2 Biggest Franchises, ScreenRant, ‏2024-02-21 (באנגלית) Dhruv Sharma, Why Sylvester Stallone Is Barely In The Expendables 4, ScreenRant, ‏2023-09-24 (באנגלית) Eva Güimil, ‘How can someone from drama school learn what you’ve learned?’: How Jason Statham rose from the streets to stardom, EL PAÍS English, ‏2024-01-21 (באנגלית אמריקאית) Jonathan Dean, Forget Daniel Craig — why Britain’s biggest actor is Jason Statham, www.thetimes.com, ‏2024-08-10 (באנגלית) Adam Gabbatt, Jason Statham: our last action hero (50 million Facebook fans can't be wrong), the Guardian, ‏2015-05-20 (באנגלית) "Jason Statham In His Own Words". Men's Journal (באנגלית אמריקאית). 2013-01-23. נבדק ב-2018-10-07. קפטן אינטרנט, האתגר שסוחף את הרשת מצריך קצת כישורי עין-רגל, בקבוק וזמן פנוי, באתר הארץ, 2 ביולי 2019 בחירות ויראליות: ברק מזמין את נתניהו ל"אתגר הבקבוק" שמטריף את הרשת, באתר "סרוגים", 10 ביולי 2019 יאיר לפיד הצטרף לאתגר הבקבוק, באתר ערוץ 7, 10 ביולי 2019 Jason Statham Alex Zosman Photos Photos: The Cinema Society & Piaget Host A Screening Of "Revolver" - Arrivals, Zimbio (באנגלית) Padraig Cotter, The Expendables 3 Accident That Nearly Killed Jason Statham, ScreenRant, ‏2023-04-16 (באנגלית) Andrew Pulver, Jason Statham calls for stunt Oscars, the Guardian, ‏2013-11-22 (באנגלית)